RO Jurnalul Oficial al Uniunii Europene C 184/15

Publicarea unei cereri de înregistrare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

(2007/C 184/10)

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 (1). Declarațiile de opoziție trebuie să parvină Comisiei în termen de șase luni de la data prezentei publicări.

FIȘĂ REZUMAT

REGULAMENTUL (CE) NR. 510/2006 AL CONSILIULUI

„ČESKÝ KMÍN”

NR. CE: CZ/PDO/005/0382/20.10.2004

DOP ( X ) IGP ( )

Această fișă rezumat prezintă cu titlu informativ principalele elemente ale caietului de sarcini al produsului.

1. Autoritatea competentă din statul membru:

Denumire: Úřad průmyslového vlastnictví Adresă: Antonína Čermáka 2a CZ-160 68 Praha 6 – Bubeneč Telefon (420) 220 38 31 11 Fax (420) 224 32 47 18 Adresa electronică: posta@upv.cz

2. Grup:

Denumire: ČESKÝ KMÍN – sdružení Adresă: Keřkov 86 CZ-582 22 Přibyslav Telefon (420) 569 48 21 71 Fax (420) 569 48 21 71 E-mail: ceskykmin@quick.cz Componență: Producători/prelucrători ( X ) Alte categorii ( X )

3. Tipul produsului:

Condimente de clasa 1.8: chimion — semințe, Carum carvi L. — fructus, formă bianuală.

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire: „Český kmín”

4.2. Descriere: Aspect Achenă matură, dezvoltată, alungită, cu suprafața striată, cu curbură moderată, sănătoasă, neafectată de boli, fără semne de deteriorare, inclusiv pe pedunculul neseparat de achenă.

Culoare: brun deschis la brun închis

Gust: condimentat

Aromă: tipică, fără arome adăugate

Umiditate: maxim 13 %

Uleiuri esențiale: minim 2,8 %

Total cenuși: maxim 8 %

Materie proprie: maxim 2,5 %

Materii străine de origine vegetală nedăunătoare sănătății: maxim 2 %

Impurități minerale: maxim 1,5 % sau „nisip”: maxim 1 %.

4.3. Aria geografică: Republica Cehă; pe soluri argiloase și nisipoase, compuse din argilă (conținut de argilă între 10 și 30 %) și pietriș, cantitatea diferind în funcție de sol. În conformitate cu clasificarea solurilor, este vorba de soluri brune eutrofe, soluri brune cu soluri brute, soluri brune podzolice și terase aluviale, soluri brune acide și soluri brune foarte acide.

4.4. Dovada originii: Fiecare producător trebuie să ia în considerare datele privind pământurile cultivate. Registrele de producție pentru chimion conțin, într-o primă parte, datele privind cumpărarea de semințe certificate, de soiuri înregistrate. Apoi urmează datele privind operațiunile agricole efectuate (pregătirea solurilor, însămânțarea, fertilizarea, de prevenire a bolilor și deparazitare, aplicarea de măsuri împotriva stresului). Ulterior înregistrării datelor, se ține seama de succesiunea culturilor. La recoltarea produsului natural, se înregistrează cantitățile recoltate, umiditatea, și conținutul de materii străine înainte de uscarea finală și înainte de o primă spălare efectuată după preferințe, care precedă spălarea propriu-zisă, efectuată în atelierul de spălare al producătorului sau în instalațiile unui subcontractant. Se continuă înregistrarea datelor privind cantitatea și calitatea. Personalul serviciului agronomic efectuează controale în atelierul de spălare.

Fiecare inspecție face obiectul unui raport în registrul de operațiuni de spălare. Consumatorii finali și întreprinderile de prelucrare și comercializare țin evidența completă a achizițiilor acestui produs, care trebuie să prezinte proprietățile fizice și chimice cerute (a se vedea punctul 4.2), precum și o calitate microbiologică ireproșabilă și care trebuie să nu conțină materii contaminante nedorite. Aceste proprietăți sunt verificate în mod repetat de către transformatori în laboratoarele proprii sau în laboratoare acreditate. În cazul în care producția nu îndeplinește condițiile stabilite, aceasta nu este achiziționată și deci nu este pusă în circulație. Aceasta înseamnă că acel chimion care nu respectă caietul de sarcini nu poate fi comercializat sub denumirea „český kmín”. Fiecare dintre aceste faze este de asemenea înregistrată în detaliu. Pe fiecare ambalaj figurează datele cu caracter obligatoriu privind producătorul și, în special, adresa sa. Serviciul competent la nivel local al Státní zemědělská a potravinářská inspekce (Autoritatea Națională de Inspecție pentru Agricultură și Alimentație) veghează la respectarea caietului de sarcini.

4.5. Metoda de obținere: Pentru respectarea cerințelor proprii culturii de chimion, cultivatorii trebuie să îndeplinească condiții prealabile care să le permită să obțină rezultate satisfăcătoare. O experiență de lungă durată în domeniul acestei culturi este esențială. Cultura de „Český kmín” necesită utilizarea unui tip de sol adaptat (soluri argilo-nisipoase și nisipo-argiloase, cu conținut de argilă între 10 și 30 % și pietriș, cantitatea diferind în funcție de sol; în conformitate cu clasificarea solurilor, este vorba de soluri brune eutrofe, soluri brune cu soluri brute, soluri brune podzolice pe terase aluviale, soluri brune acide și soluri brune foarte acide), reunirea anumitor condiții climatice (a se vedea punctul 4.6), precum și respectarea următoarelor condiții:

Respectarea cu strictețe a acestor condiții esențiale reprezintă condiția prealabilă pentru obținerea unui „Český kmín” de bună calitate.

4.6. Legătură: Chimionul se cultivă pe câmp în teritoriile cehe, de la mijlocul secolului XIX. Odată era cultivat sub denumiri derivate din numele diferiților cultivatori, ca de exemplu Havelek, Hokeš, precum și alți cultivatori recunoscuți. Începuturile selecției științifice datează din anul 1910; din aceste soiuri regionale au luat naștere soiurile Moravský, acreditat în 1941 și Český, acreditat în 1952, care se caracterizează prin semințe de dimensiuni reduse. Acreditarea, în 1964, a soiului Ekonom, ale cărui semințe erau deja de dimensiuni mai mari, reprezintă cel mai mare succes. Aceste soiuri aveau toate frunzele caducifoliate și nu se pretau la metodele de recoltare mecanizate. Principala modificare a avut loc odată cu acreditarea, în 1978, a soiului Rekord, cu randament important și conținut ridicat de uleiuri esențiale și care nu își pierde semințele în timpul perioadei de maturare și în timpul recoltării. Acestui soi i s-au alăturat soiurile Prochan (în 1990) și Kepron (în 1994). Aceste trei soiuri constituie un ansamblu unic de plante persistente de bună calitate, cu randament ridicat și cu un puternic conținut de uleiuri esențiale. O asemenea selecție a necesitat participarea activă a științei și cercetării. Cercetători științifici și reprezentanți ai universităților agricole s-au implicat astfel în această selecție.

Republica Cehă a stabilit criterii aplicabile cultivării de chimion care fac parte din această denumire de origine protejată și care se întemeiază pe condițiile naturale și pedologice moștenite de la cultivarea tradițională a chimionului, practicată de peste 150 de ani. Chimionul se cultivă pe soluri argilo-nisipoase și nisipo-argiloase, cu un conținut de argilă între 10 și 30 % și un conținut de pietriș variabil în funcție de sol. Aceste soluri prezintă un raport între volumul de apă capilară și cel de apă gravitațională propice cultivării de chimion, care necesită un nivel de precipitații suficient pe durata perioadei de dezvoltare intensivă a rădăcinilor și a rozetei frunzelor de la bază (primul an) și pe durata perioadei de la înspicare până la înflorire (al doilea an). Condițiile climatice ale reliefurilor cehe, care constituie o tranziție între climatul oceanic și cel continental, favorizează cultivarea unui chimion de calitate superioară. Aceste condiții climatice proprii teritoriului ceh, în special evoluția temperaturilor și a precipitațiilor pe toată durata anului sunt diferite de cele din alte țări. În comparație cu teritoriile cu climă continentală, Republica Cehă oferă condiții mai bune pentru cultivarea chimionului, deoarece ritmul de dezvoltare a plantei este mai lent, din cauza temperaturilor mai scăzute, iar riscurile de secete de amploare redusă (perioade scurte de secetă) sunt mai puțin importante. Climatul ceh se diferențiază de climatul maritim prin natura iernilor sale (rata umidității este mai ridicată la începutul primăverii) și de asemenea prin faptul că volumul de precipitații estivale este mai redus, riscurile de secetă de amploare redusă fiind mai importante. Combinația dintre acest ansamblu de condiții pedologice și climatice, pe de o parte, și de o lungă tradiție, o experiență și o metodă foarte elaborată de cultivare a chimionului pe teritoriul ceh conferă „Český kmín” proprietățile sale caracteristice, în special randamentele ridicate și un puternic conținut de uleiuri esențiale (între 3 % și 5 %). Semințele sunt recoltate la un nivel mediu de maturitate avansată. Conținutul de anumite componente aromatice din uleiul esențial de chimion este foarte special. Principalul component aromatic al chimionului cultivat în zonele definite este carvona. Proporția în care acesta este prezent este de peste 50 % și atinge în general valoarea de 60 %, în comparație cu chimionul cultivat în alte zone, în care D-Limonen-ul este principalul component al uleiului esențial. Concentrația de carvona este cea care este responsabilă de calitatea uleiului esențial de chimion. Carvona are proprietăți curative și antiseptice, precum și efecte calmante care sunt utilizate într-un mare număr de sectoare de activitate. Farmacopeea cehă conține un articol național numit „Carvi etheroleum” care utilizează calitatea uleiului esențial de chimion obținut prin distilare la abur și a cărei concentrație minimă de carvona trebuie să fie de 50 %. Numai utilizarea unei materii prime (semințe de chimion) care are o concentrație de carvona mai ridicată poate permite atingerea acestor valori. În „Český kmín” această concentrație este cu aproximativ 20 % mai mare.

Acesta este motivul pentru care chimionul provenind din aceste regiuni („Český kmín”) este atât de apreciat și căutat. O parte importantă a producției de chimion este exportată în zone cu climă atât continentală, cât și oceanică.

În Republica Cehă, pentru denumirea de origine „Český kmín”, a fost acordat un certificat de înregistrare cu numărul 193.

4.7. Organism de control:

Denumire: Státní zemědělská a potravinářská inspekce Adresă: Květná 15 CZ-603 00 Brno Telefon (420) 543 54 01 11 Fax (420) 543 54 02 02 E-mail: sekret.k.@szpi.gov.cz

4.8. Etichetare: —

(1) JO L 93, 31.3.2006, p. 12.